钦定古今图书集成/明伦汇编/宫闱典/第003卷 > 荆川稗篇 > 《内治》
## 钦定古今图书集成/明伦汇编/宫闱典/第003卷 > 荆川稗篇 > 《内治》

《杂说》周制，士庶子及凡守卫王宫者，掌于宫正、宫伯
等而属于冢宰。禄秩衣裘，岁月均恩，班数有加，所谓
文武底至齐，信用昭明于天下，则亦有罴熊之士，不
二心之臣，保乂王家如此。至秦则不然，尊君抑臣之
法，直行于父子，收司连坐之法，直行于宫禁。平时环
卫殿廷，如坐针毡，视人主略无仁恩私义，一举动直
入于法，故荆轲逐秦王，殿下环视而不敢救，其少恩
之祸，直至于此。高祖与群雄角逐天下，此等诸将北
面为臣，心常鞅鞅，叛逆交作。惠帝即位，此正主少国危，大臣未附之时。况吕后专权，诸吕睥睨宫禁，一旦
有意外之变，左右前后皆非人主腹心之人，此亦可
忧。故方即位，即赐中郎、郎中、外郎、宦者，尚食、谒者，执
楯、执戟武士，驺太子御骖，而权一时之宜也。后来诛
诸吕，迎立文帝，谒者十人持戟卫端门，文帝不得入，
太尉往谕，乃引兵去。此则知礼知义，缓急军变有所
凭仗者矣。文帝会得此意，一入宫，即拜宋昌为卫将
军，领北军，张武为郎中令，行殿中，亦为吾之押卫欤。
《太平经国书》曰：“天子理阳道，后治阴德，风化并行。”故
赞治之官皆曰宰。内宰属太宰者，意其治家之道，亦
多权衡审订于大臣，大臣格心之所自出欤？今考内
宰，下大夫二人，命士十二人，自内小臣、奄官凡将命
洒扫之人，自九嫔至女内史，凡内官，自典妇功、织纴、
衣服，凡掌内之事皆属焉，而隶于太宰。盖女宠近习，
所以移人主之德者，大臣总之，无敢逾节。皇父作相，
膳夫、内史，皆不得人。巷伯之雅，寺人为之，虽奄官亦
遴其选。晋侯近女而惑疾，医和以为赵孟之过。古人
致君二南之化，其道由此。东周宰职不竞，《春秋》首书
宰咺赗妾，甚者三公逆后，其何以正王阃乎？汉大长
秋为后卿，盖内宰之意。自中宫仆谒，尚书黄门冗从
如小臣之属，自内府令如内司服之属犹领焉。至于
从帝入宫，赞道内事，若中常侍与凡侍内、掖庭、暴室、
御府、祠祝之辈，与夫勾盾，中藏府令承、典掌、贵人、采
女、官婢、侍使、服食、游观诸事，皆少府统焉。职分既分，
不相干涉。汉初，《大长秋》，中常侍参用士人，邓通，虽为
文帝幸人，犹听丞相檄召，欲斩之。自东京悉用宦者，
士大夫既无复与闻，而隶少府者，徒以文属太尉杨
秉纠中常侍，而尚书诘以三公统外越分奏近臣。盖
三府之令，不行于便嬖，况后妃乎？然前汉置大长秋
以掌后宫者，士大夫也，犹可以节制后宫。成帝敕许
后减省用度，许后上书辨论，且恐官吏以诏书绳之，
犹有周家气象。后汉遂改以宦官，然宫中财用，尚付
之有司。章和以后，尽用宦者总领，自此不领于外朝。
及隋置殿中监，唐置内诸司使，凡王服食器用，一切
付之奄人之手，大臣不敢问，则成周设官之意，无复
存者。